ไฟแนนซ์ทูเดย์
เดือน เม.ย. 2555 หน้าร้อนถือเป็นฤดูครบวาระของกรรมการรัฐวิสาหกิจที่อยู่ในตลาดหลักทรัพย์แห่งประเทศไทย
2 ก.พ. 2555

เดือน เม.ย. 2555 หน้าร้อนถือเป็นฤดูครบวาระของกรรมการรัฐวิสาหกิจที่อยู่ในตลาดหลักทรัพย์แห่งประเทศไทย 
ที่ตัวแทนกระทรวงการคลังเข้าไปนั่งกินตำแหน่งอยู่หลายแห่ง เป้าสำคัญอยู่ที่ธนาคารกรุงไทย ต้องรอดูว่าจะมีการเปลี่ยนตัวประธานกรรมการจาก สถิตย์ ลิ่มพงศ์พันธุ์ มาเป็น อารีพงศ์ ภู่ชอุ่ม ปลัดกระทรวงการคลังหรือไม่ เพราะธรรมเนียมปฏิบัติที่ผ่านมา ปลัดคลังจะได้นั่งประธานธนาคารกรุงไทย หากพลาดไม่ได้เป็น ก็จะได้นั่งเป็นประธานธนาคารออมสินทดแทน




แต่สำหรับปลัดอารีพงศ์ นอกจากไม่ได้นั่งเป็นประธานธนาคารกรุงไทยที่ผ่านมาแล้ว ยังไม่ได้นั่งเป็นประธานธนาคารออมสิน เพราะรัฐบาลตั้งคนนอกเข้ามาเป็นแทน ทำให้ข้าราชการในกระทรวงการคลังแอบไม่พอใจฝ่ายการเมืองที่ทำลายธรรมเนียมปฏิบัติมายาวนาน
ที่สำคัญ การให้คนที่มีตำแหน่งถึงปลัดคลังมานั่งเป็นประธานธนาคารอาคารสงเคราะห์ (ธอส.) เล็กกว่ารองปลัดที่นั่งเป็นประธานธนาคารพาณิชย์ที่คลังถือหุ้นอยู่ ถือว่าเป็นเรื่องไม่เหมาะสมด้วยประการทั้งปวง
...ถึงตอนนี้กระแสโยกย้ายข้าราชการกระทรวงการคลังหนาหูขึ้นทุกวัน ซุบซิบกันให้แซ่ดว่า ปลัดอารีพงศ์ จะถูกโยกข้ามห้วยไปเป็นปลัดกระทรวงคมนาคมโน่น หากยังเหนียวอยู่ต่อไปได้ ซือเจ๊เบญ เบญจา หลุยเจริญ อธิบดีกรมสรรพสามิต ที่เป็นตัวเต็งเสียบขึ้นเป็นปลัดคลัง ก็จะขอโยกไปนั่งเป็นอธิบดีกรมสรรพากรบ้านเดิมแทนที่ เสี่ยเอ๊าะ สาธิต รังคสิริ ผู้มากด้วยศิลปะการจัดการ แค่นี้ก็เขย่าสะเทือนกระทรวงวิ่งกันฝุ่นตลบ
...ช่วงนี้ พงษ์ภาณุ เศวตรุนทร์ รองปลัดกระทรวงการคลัง ประกบติด กิตติรัตน์ ณ ระนอง รองนายกรัฐมนตรีและ รมว.คลัง เพราะยังเชื่ออยู่ลึกๆ ว่า เดือน เม.ย.นี้ จะมีการโยกย้ายผู้บริหารกลางปี และมีหวังจะได้โยกกลับไปนั่งเป็นอธิบดีอีกครั้ง ส่วนจะเป็นกรมบัญชีกลางหรือสรรพสามิตก็น่าติดตาม ด้วยฝีมือการบริหารที่สุขุม นุ่มลึก ครบเครื่อง ใครจะมองข้ามไม่ได้
อีกคนที่วาดหวังว่าน่าจะมีโอกาสนั่งอธิบดีเห็นจะไม่หนี อำนวย ปรีมนวงศ์ หัวหน้าผู้ตรวจราชการกระทรวงการคลัง ผู้ขอโอกาสลุ้น...